Cada any el Cos de Mossos d'Esquadra reconeix les actuacions meritòries, la professionalitat, vocació, servei i saber fer de membres del propi Cos i més enllà del mateix.
Aquest any, però, no hi hem estat totes, ni a la celebració del Dia de les Esquadres a la Catalunya Central, enguany a Solsona, ni a la celebració del 300 aniversari de la fundació de les primeres Esquadres de Paisans Armats a Catalunya, commemorada a Barcelona recentment.
En aquest sentit, permeteu-me doncs que ho personalitzi en un record cap al Conseller Joaquim Forn, el qual injustament pateix la repressió com a pres polític.
La Catalunya Central, és de rebut posar en relleu, sempre ha estat capdavantera i guia en la implementació i disposició de la capacitat i vocació de servei materialitzada en la Policia nacional de Catalunya, Cos de Mossos d'Esquadra.
Ja de fet, el 1719, les primeres Esquadres de Paisans Armats s'establiren en un primer moment a Vic, Osona, Catalunya Central.
D'aquí en endavant la història que ja coneixeu, amb la consegüent construcció d'un model propi de seguretat basat en el servei a les persones, passant per un desplegament inicial amb fort arrelament a la Catalunya Central, a les comarques d'Osona, el Berguedà i el Solsonès.
El Cos de Mossos d'Esquadra ha estat, és i serà Cos d'arrel central: organitzativament, idiosincràticament i territorialment.
Disposem-nos tots plegats a que l'arrelament a la Cultura i al Poble de Catalunya siguin pilar central ara i sempre.
Pilar central d'organització nacional, Policia de primer nivell, exemple de servei públic.
Constatem que no totes les policies que són a Catalunya són el que és el Cos de Mossos d'Esquadra, la Policia de Catalunya.
És important ara i sempre remarcar, destacar i recordar l'ampli espectre de serveis i funcions encomanades al servei de la ciutadania en àmbits tals com Seguretat viària i Trànsit, Violència masclista, Medi ambient, Lluita antiterrorista, entre moltes altres, i sempre amb ferma vocació de servei i amb ànim col·laboratiu.
Permeteu-me que recordi, també en aquest sentit, la important actuació amb motiu dels dos accidents ferroviaris recents.
Conjunt de serveis, tasques, funcions i encomanes amb un ferm objectiu, esdevenir referent de seguretat, ordre, pau i convivència per a tota la ciutadania.
I quan dic tota, em refereixo a tota, amb independència d'origen, país de procedència, classe social, religió, orientació o identitat sexual... perquè la gran tasca preventiva que es desenvolupa és eix bàsic d'igualtat personal, col·lectiva i territorial; perquè la ferma vocació al servei del país esdevé font d'orgull, satisfacció i millora vital.
La vocació de servei i el fet de conèixer les necessitats de les persones per la tasca que desenvolupa el Cos de Mossos d'Esquadra fan que molts d'ells també participin i promoguin accions solidàries per contribuir al benestar de la ciutadania.
Exemple clar n'és també la caminada solidària del proper 10 de maig, "Fem el camí al teu costat".
Els reptes i oportunitats són múltiples, diversos, canviants, il·lusionants i necessaris, però, per damunt de tot, i com us avançava inicialment, són Centrals.
Entomem-los en base als principis i valors que ens són propis: Servei públic, Proximitat, Eficàcia, Eficiència, Excel·lència, Responsabilitat, Exigència, Transversalitat i Professionalitat.
Reforcem el Territori valorant-ne les persones, avaluem i autoavaluem-nos, sentim-nos part indispensable d'un projecte comú a bastir.
Siguem-nos valedors d'una estructura d'Estat bàsica i central, que tard o d'hora haurà de ser abordada amb empenta i determinació, sota un apoderament propi i que defineixi i identifiqui els perills i les amenaces de la Catalunya d'avui i del futur més immediat, així com les necessitats, capacitats i recursos necessaris per abordar-les.
Reafirmem-nos com el Cos de la llibertat, la seguretat, la pau i els drets humans.
Perquè, al cap i a la fi, la seguretat en la llibertat ens pertany a totes, i el Cos de Mossos d'Esquadra n'és garant objectiu i imparcial.
Cos de Mossos d'Esquadra: que el poder, respecte, autoritat i reconeixement no us hagin de venir donats sinó reconeguts.
Que la legitimitat que a uns els falta, us vingui acompanyada de la legalitat.
Perquè no hem d'aspirar ni desitjar un Estat policial català, sinó una policia estatal catalana; perquè caldrà passar d'una Policia Autonòmica a una Policia Integral i Autònoma Catalana, i perquè no hem de pretendre una Guàrdia nacional i encara menys uns nacionals que ens guardin.
En ordre, justícia i defensa comuna, totes i tots sou molt importants.
Gràcies, Cos de Mossos d'Esquadra, per contribuir dia a dia a construir un model social i de país, gràcies per la vocació de servei, gràcies per la feina ben feta, gràcies per l'excel·lència.